AIAเป๋าตุง4.5พันล.เฉือนขายCPALL
บิ๊กล็อตหุ้นซีพี ออลล์ กว่า 4,500 ล้านบาท ประกันเอไอเอเฉือนขายทำกำไร เตรียมเงินสำรองวิกฤตยุโรป
30 มิ.ย. 2555

บิ๊กล็อตหุ้นซีพี ออลล์ กว่า 4,500 ล้านบาท ประกันเอไอเอเฉือนขายทำกำไร เตรียมเงินสำรองวิกฤตยุโรป 
การซื้อขายหุ้นบริษัท ซีพี ออลล์ (CPALL) วันที่ 29 มิ.ย.ที่ผ่านมา มีรายการซื้อขายรายใหญ่ (บิ๊กล็อต) รวม 126.20 ล้านหุ้น ราคาหุ้นละ 36 บาท มูลค่ารวม 4,543.50 ล้านบาท แยกเป็นกระดานหลักมูลค่า 2,392.73 ล้านบาท และกระดานต่างประเทศ CPALL–F มูลค่า 2,150.77 ล้านบาท 
แหล่งข่าวจากโบรกเกอร์ กล่าวว่า รายการบิ๊กล็อตหุ้น CPALL ทำรายการผ่านบริษัทหลักทรัพย์ (บล.) ภัทร ซึ่งเป็นการขายของบริษัท อเมริกันอินเตอร์แนชชั่นแนล แอสชัวรันส์ (เอไอเอ) ที่ถือหุ้นมานาน มีต้นทุนต่ำ การขายราคา 36 บาท ส่งผลให้มีกำไรจากการขายหุ้นจำนวนมาก คาดว่าเป็นการเตรียมเงินไว้รับมือปัญหาการเงินของยูโรโซน
สำหรับเอไอเอเป็นผู้ถือหุ้นใหญ่อันดับ 3 ของ CPALL ณ วันที่ 9 พ.ค. 2555 ถือหุ้นทั้งหมด 203.55 ล้านหุ้นหรือ 4.53% คาดว่าหลังการขายหุ้นบิ๊กล็อตครั้งนี้ 126 ล้านหุ้น คงเหลือจำนวน 77.35 ล้านหุ้น
นายอนุวัฒน์ ร่วมสุข ผู้อำนวยการฝ่ายตลาดตราสารทุน บล.ภัทร กล่าว ในฐานะอันเดอร์ไรเตอร์ การทำโอเวอร์ลันซ์เพรสเมนท์ (การเสนอขายหุ้นแก่นักลงทุนโดยวิธีบุ๊กบิวส์) ให้เสร็จช่วงเวลาพักเที่ยงการซื้อขาย ซึ่งเอไอเอเป็นผู้ขายหุ้นจำนวน 126 ล้านหุ้น ให้กับนักลงทุนสถาบันในนอกประเทศ ลูกค้ารายใหญ่ของ บล.ภัทร
ทั้งนี้ รายการบิ๊กล็อตหุ้น CPALL ทั้งสองกระดาน ส่งผลให้ตลาดหุ้นโดยรวม นักลงทุนต่างชาติมียอดซื้อสุทธิมากถึง 5,698.24 ล้านบาท ขณะที่สถาบัน/กองทุนขายสุทธิ 6,736.29 ล้านบาท โดย บล.ภัทร มีส่วนแบ่งตลาดการซื้อขายหลักทรัพย์สูงที่สุด 20.94% และดัชนีครึ่งปีแรกปิดที่ 172.11จุด เพิ่มขึ้น 14.31% จากสิ้นปี 2554
ด้านตลาดตราสารหนี้ต่างชาติ ซื้อสุทธิ 7,022 ล้านบาท